הדס חסיד

**הדס חסיד** (נולדה ב-2 באוקטובר 1969) היא אמנית ישראלית.

## ביוגרפיה
חסיד נולדה בראשון לציון להוריה יהודה ורבקה וינר, טכנאי מכונות ומורה. אחותה היא האמנית רקפת וינר-עומר. היא למדה בבית ספר יפה נוף ובגימנסיה הריאלית.

חסיד בוגרת המחלקה לצורפות באקדמיה לאמנות העיצוב בצלאל (1994), היא סיימה לימודי אמנות במדרשה לאמנות בבית ברל (2000), כמו גם לימודי המשך לתואר שני באמנות בבצלאל (2006)

ב-2017 נרכשו עבודותיה על ידי הכנסת יחד עם אמנים נוספים.

## עבודתה
חסיד יוצרת בתחומי הרישום והציור תוך שימת דגש על חקירת השפה ותכונות המדיום. בבסיס עבודותיה יסוד מושגי ניכר. עבודותיה מייצרות הקשרים גם לזרמים אמנותיים מודרניסטיים כגון המינימליזם, המופשט, והפופ ארט, כשהן מפנימות מתוכם ערכים מסוימים ומייצרות עמם דיון מחודש.

תערוכת היחיד הראשונה שלה "וילדע חיה'עס" הוצגה בשנת 2002 בגלריה החדר בתל אביב. חסיד הציגה בה רישומים מונומנטליים שתאמו בגודלם את מידות הקירות של הגלריה. הרישומים הללו שנראו כמופשטים מונוכרומטיים היו בעצם הפשטה של דימויי חיות (תנין, נחש, כלב) ומפל. הנייר – רובו או כולו עבר טיפול של מילוי השטח בקווקו מונוטוני בעפרונות. תהליך הזיהוי של הדימויים על ידי הצופה הושהה בשל הגודל, העיצוב המינימלי, והצבעוניות המונוכרומית ושאף להגיע למצב שבו הוא נתפס וחומק בו זמנית.

בסדרת "הניירות הטבולים" (שהוצגה לראשונה בתערוכת הגמר שלה בתוכנית התואר השני בבצלאל ואחר כך בתערוכות קבוצתיות שונות), בחנה את מערך היחסים בין המצע והחומר בציור, תוך שהיא מפרקת ומרכיבה אותם באופן שיצר היבריד, בין ציור לאובייקט. סדרה זו החלה את העיסוק שלה בפעולות שעניינן התכנסות ופאסיביות.

בתערוכת היחיד "שמן על בד" שהוצגה בגלריה החדר בשנת 2008 חסיד הציגה סדרה של ניירות שנחשפו לאור השמש לאורך זמן כשהם מכוסים חלקית. כתוצאה מתהליך של בלאי (התחמצנות), הנייר שינה גוון והתקבלה הופעה ציורית. לצד עבודות אלו הוצג הרישום "אורך חיים של טוש ירוק", רישום ענק של קו אחד מפותל אשר נרשם בטוש שהלך והתייבש ובכך הכתיב את משך הזמן של הפעולה ואת סופו של הרישום. הרישום תיעד את תהליך ההתייבשות של הכלי המצייר ואת היעלמותו ההדרגתית של הקו. עוד הוצגו בתערוכה רישום שבו חסיד העתיקה בגודל אחד לאחד את תלוש המשכורת שלה, ועבודה פיסולית בשם "שמן על בד" בה בקבוק שמן בישול נתלה על הקיר וטפטף בקצב איטי על יריעת בד ארוכה שקופלה על עצמה לכדי קובייה שהונחה מתחתיו ואולצה לספוג את הטפטוף המתמיד. ההכתמה של השמן הלכה והתפשטה על הפאה העליונה של קוביית הבד וחלחלה אל בין השכבות כך שכתמים הופיעו גם על פאותיה הצדדיות של הקובייה. מעין מכונה פאסיבית ליצירת ציור תלת־ממדי.

בשנת 2009 במסגרת התערוכה "פקטורי" במובי מוזיאון בת ים לאמנות, הציגה חסיד את העבודה "עמוד (ללא כותרת)": דפי נייר ריקים בגודל A4 הוערמו זה על זה מרצפה עד תקרה ותוך כך נהיו לעמוד. במקום להיות אלמנט תומך בחלל, היה העמוד הלא תפקודי הזה אובייקט נתמך. מה שהחזיק אותו ומנע את קריסתו הוא הלחץ בו היה נתון בין הרצפה לתקרה. לצידו הוצגו שני רישומי העתקה נוספים: "הדס אמנות" ו-""Hadas and Friends בהם חסיד העתיקה ברישום מדוקדק את מסך המחשב שלה שעליו הופיעו פעם תיבת המייל הפרטית שלה, עם כותרות התכתובות ופעם עמוד הפייסבוק שלה בו היא מציעה חברות לאמנים קולגות ואוספת רשימת חברים שאולי תמצב ותגדיר את מיקומה בשדה.

החל משנת 2010 הייתה מאמני גלריה ג'ולי מ. בשנה זו הציגה בגלריה את תערוכת היחיד "יריקות וניגובים". את רישומי סדרת ה"יריקות" מילאו קווים ישרים מקבילים בצפיפויות משתנות שנרשמו בעטים צבעוניים ובעזרת מערכת סרגלים. הסדרה קיבלה את שמה בשל "יריקות" הדיו של העט, שקרו תוך כדי סימון הקו בעזרת הסרגל. הרגע הזה, בו שארית דיו עודפת נפלטה והכתימה את הנייר, שוחזר שוב ושוב ולעיתים אף בוים עד כדי הטלת ספק במקריות.

בתערוכה "הדס חסיד" שהוצגה בגלריה ג'ולי מ. בשנת 2014, חסיד הציגה 43 רישומי העתקה של מסכי המחשב שהתקבלו כתוצאות של חיפוש שמה ברשת. בתוך הבנאלי והמוכר לעייפה הוסווה הצורך הנואש בהכרה, זה שככל שהוא גדל ומתנפח כך הוא מתרוקן. באמצעות השימוש ברישום דקדקני להעתקת "דימויי רדי מייד" מוכרים שהכתיבו לעין מבט שטוח ומרפרף, נמתח עד אבסורד הפער בין משך העשייה למשך הצפייה והתקיים מעין טקס של ענישה עצמית על התשוקה להיראות.

בשנת 2017 הציגה בבית האמנים בירושלים את המיצב "רכבות רפאים". במרכזו הוצבה העבודה המונומנטלית "מדרגות" שתפסה את מרבית אורכו של חלל הגלריה. יריעת נייר ארוכה, קופלה על עצמה כגרם מדרגות בו עובי כל מדרגה הוא כעובי הדף המקופל. הנייר נמתח לפנים ולאחור שוב ושוב וקופל בדיוק רב, על פי סדרה חשבונית יורדת, בניסיון ליצור את גרם המדרגות הנמוך בעולם, שככל שניסה לטפס ולצבור גובה, עדיין נותר נמוך. לצד ה"מדרגות" הוצג הרישום "רכבות רפאים" רישום העתקה של כתבה מהעיתון שתיארה מצב אנומלי בו חברת הרכבות הבריטית ממשיכה להפעיל קווי רכבת שאין להם ביקוש ואין בהם צורך, מסיבות ביורוקרטיות וכלכליות. מצב שבו רכבות נוסעות ריקות מצד לצד כיוון שזול יותר להמשיך להפעיל את הקווים מאשר לבצע את הליך הביטול שלהם.

## חיים אישיים
נשואה לשרון חסיד ואמא לילד. מתגוררת בהרצליה.

## תערוכות
### תערוכות יחיד
* 2002 – "ווילדע חיה'עס", גלריה החדר לאמנות עכשווית
* 2008 – "שמן על בד", גלריה החדר לאמנות עכשווית. אוצרת: איריס מנדל
* 2010 – "יריקות וניגובים", גלריה ג'ולי מ.
* 2011 – sunny side up" ", סדנאות האמנים, תל אביב. אוצרת: ורד זפרן גני
* 2014 – "הדס חסיד", גלריה ג'ולי מ.
* 2017 – "רכבות רפאים", בית האמנים בירושלים. אוצר: ינאי סגל
* 2025 - " מול העיניים", אוצרת: רן קסמי אילן, בית האמנים הרצליה.

### תערוכות קבוצתיות וזוגיות
* 2006 – "סלמה 60:06", תערוכת גמר של תוכנית ה-MFA של בצלאל, תל אביב.
* 2006 – "טובין להצהרה", בוגרים של תוכניות בינלאומיות לתואר שני באמנות, טרמינל 1, בן-גוריון
* 2007 – "ציורים קטנים של נשים מודאגות", פרויקט "בקטנה" גלריה עירונית לאמנות ראשון לציון. אוצרת: רקפת וינר עומר
* 2007 – "פוליגרף" – רשמים, הביאנלה הארצית השלישית לרישום, גלריה ברבור, ירושלים. אוצרים: אבי סבח, ינאי סגל ומאשה זוסמן
* 2009 – "פקטורי", מוזיאון בת ים לאמנות. אוצרות: מילנה גיצין אדירם ולאה אביר
* 2010 – תערוכת הזוכים בפרסי משרד התרבות והספורט לאמנות ועיצוב, מוזיאון הרצליה לאמנות עכשווית. אוצרת: דליה לוין
* 2011 – "קו שנוצר על ידי הליכה" מוזיאון חיפה לאמנות. אוצרת: רותי דירקטור
* 2011 – "הוצאה להורג" גלריית בית הספר מנשר, תל אביב. אוצרת: גליה יהב
* 2012 – "קווים: הדס חסיד ואביטל כנעני עם אנה טיכו", תערוכה משולשת, בית טיכו, מוזיאון ישראל, ירושלים. אוצרת: תמנע זליגמן
* 2013 – "אחת אחת" גלריה ג'ולי מ. אוצרים: עדי קבילי ועודד שתיל
* 2013 – "אוצר – יונה פישר. אוסף בהקמה" מוזיאון אשדוד לאמנות. אוצרים: יובל ביטון ורוני כהן בנימיני
* 2013 – "מן המוכן – מאה שנה לרדי - מייד" מוזיאון חיפה לאמנות. אוצרת: רותי דירקטור
* 2014 – "טאבולה ראסה הרהורים על טרפז לבן", בית אוסף קופפרמן, אוצרת: עירית כרמון פופר
* 2015 – "מבט פנימי II", מוזיאון הרצליה לאמנות עכשווית. אוצרת: איה לוריא
* 2015 – "על קווי הדמיון", אגף הנוער מוזיאון תל אביב לאמנות, אוצרת: שרה ריימן שור
* 2016 – "שובו של הנייר/מחשבות על רישום" הביאנלה הארצית השישית לרישום. בית האמנים בירושלים. אוצרות: עדנה מושנזון וסאלי הפטל נוה
* 2018 – "70.70.70" תערוכה קבוצתית של אמנים ישראלים בפדרציה היהודית, סנטה ברברה. אוצר: שגיא רפאל
* 2018 – "והיד רושמת", מוזיאון תל אביב לאמנות. אוצרת: אירית הדר
* 2019 – "קוד נגד קוד", מוזיאון תל אביב לאמנות. אוצרת: אירית הדר
* 2022 – "יותר מאחד" הביאנלה הארצית השמינית לרישום. בית האמנים ירושלים. אוצרת: אירית הדר
* 2022 – "עבודות על נייר רכישות חדשות לאוסף מוזיאון פתח תקווה לאמנות בנדיבות קרן אלונה שטיין-מוריה", מוזיאון פתח תקווה לאמנות. אוצרת: מיטל מנור.
* 2024 – "1+1=ביחד", אגף הנוער מוזיאון ישראל, אוצרת: מיכל ברושי

## פרסים
* 2009 – פרס שרת התרבות לאמנות פלסטית
* 2011 – פרס אויגן קולב לגרפיקה ישראלית, מוזיאון תל אביב לאמנות
* 2015 – מלגת מפעל הפיס לקטלוג לאמן

## פרסומים
* 2019 – קטלוג התערוכה "קוד נגד קוד" במוזיאון תל אביב
* 2017 – הדס חסיד, "תופעות לוואי שמחייבות התייחסות מיוחדת", ספר אמן
* 2013 – About Paper, Israeli Contemporary Art / Article by Edna Moshenson, edited by Giorgia Calò

## קישורים חיצוניים

* הדס חסיד, באתר מרכז המידע לאמנות ישראלית, מוזיאון ישראל
* הדס חסיד, באתר משכן האמנים הרצליה
* שיחה עם יונתן צופי, באתר "מרבה עיניים"
* 
* 
* 
* גדעון עפרת, הרישום המעולה של הדס חסיד, המחסן של גדעון עפרת, 16 במאי 2017
* גדעון עפרת, הבנות על הבנים, המחסן של גדעון עפרת, 2 בינואר 2022
* גדעון עפרת, עדיין, רישום מעולה, המחסן של גדעון עפרת, 9 בינואר 2023

## הערות שוליים

קטגוריה:אמנים ישראלים
קטגוריה:אמניות ישראליות
קטגוריה:ישראלים שנולדו ב-1969
קטגוריה:ישראליות שנולדו ב-1969